DA meen FPB-beperking op omstrede fliek is ‘sensuur’Inxeba – The Wound (Foto: ANA) Die DA het Vrydag die Film-en-Publikasieraad (FPB) se verslag oor die redes vir die besluit om die rolprent Inxeba se ouderdomsbeperking aan te pas, verwerp. Volgens Phumzile van Damme, DA-woordvoerder, is die redes onvoldoende om Inxeba so ŉ hoë ouderdomsbeperking te gee en die FPB “moet weet die DA gaan die besluit uitdaag en bestry”. “Die DA ondersoek tans sy opsies om terug te baklei. Dit is ŉ oortreding van die konstitusionele reg op vryheid van uitdrukking, waaronder artistieke vryheid. Die FPB se beperking is weinig minder as sensuur,” het Van Damme gesê. Die Film-en-Publikasieraad (FPB) het verlede week aangekondig hy het die ouderdomsbeperking van Inxeba (The Wound), die omstrede Suid-Afrikaanse fliek wat op die kortlys vir vanjaar se Oscar-toekennings was, aangepas. Die fliek, ŉ gay-liefdesverhaal wat in isiXhosa vertel word, se oorspronklike ouderdomsbeperking van 16 vir kru taal en seks is deur die raad se appèltribunaal verander na X18 vir die klassifiseerbare elemente van seks, kru taal, naaktheid, geweld en vooroordeel. “Die gradering van X18 beteken dat die rolprent slegs by aangewese persele vir volwassenes versprei mag word. Dit beteken dat die prent nie in teaters of op enige ander platform vertoon mag word wat nié ingevolge die wet wel aangewese geriewe vir volwasse gehore is nie,” het die FPB gesê. Die verslag lui “die teikenmark, wat ons meen 16-jariges is, is nie vertroud met inisiasiepraktyke soos die appellante dit beskryf nie en vooraf blootstelling aan sulke seksuele dade sal skadelik en ontstellend vir die ouderdomsgroep wees”. Volgens die verslag is daar oor vier elemente ooreengestem deur die klassifiseringskomitee: “Die taalgebruik, die geweld wat gering tot matig is en redelik gereeld voorkom, die naaktheid wat van lae impak is en nie gereeld voorkom nie, en die seksueel verwante aktiwiteite wat anale en orale omgang insluit wat gering tot matige impak het en redelik gereeld voorkom.” Die DA meen dit is nie genoeg rede om die fliek so straf te beperk nie. “Die DA loof die vervaardigers van die film dat hulle uitdagende en belangrike temas ondersoek het.”